Návrh 
doplnenia podmienok poskytovania prostriedkov na verejné práce spolufinancované zo štátneho rozpočtu, 
z Kohézneho fondu a zo štrukturálnych  fondov.
 
Návrh doplnenia podmienok poskytovania prostriedkov na verejné práce spolufinancované zo štátneho rozpočtu, z Kohézneho fondu a zo štrukturálnych fondov je splnením úlohy, ktorú uložila vláda SR ministrovi práce, sociálnych vecí a rodiny na svojom zasadnutí dňa 23. 6. 2004.

Návrh doplnenia podmienok poskytovania prostriedkov na verejné práce spolufinancované zo štátneho rozpočtu, z Kohézneho fondu a zo štrukturálnych  fondov garantuje pre osoby, ktorým hrozí definitívne vylúčenie, opätovné zapojenie do trhu práce. Je možné očakávať pozitívnejší dopad na nezamestnanosť v porovnaní s jednoduchou  reguláciou podielu bývalých nezamestnaných na celkovom počte zamestnaných v rámci projektu, keďže predpokladáme, že veľa prác, ktoré sa v rámci projektov budú realizovať, sú určené pre ľudí s nízkou kvalifikáciou, a z toho dôvodu sú aj menej finančne náročné. 

Minister práce, sociálnych vecí a rodiny predkladá v súlade s právom európskeho spoločenstva a s právnym rámcom Slovenskej republiky upravujúcimi verejné obstarávanie návrh doplnenia podmienok poskytnutia prostriedkov určených na spolufinancovanie verejných prác zo štátneho rozpočtu a z Kohézneho fondu a zo štrukturálnych fondov. 

Predložený návrh doplnenia podmienok bude slúžiť na umožnenie návratu nezamestnaných na trh práce. Dodatočné náklady, napr. v  dôsledku nižšieho záujmu dodávateľov (dopad na cenu realizácie) alebo príspevku na novovytvorené pracovné miesto, je možné z hľadiska ekonomickej efektívnosti opatrenia považovať za verejnú investíciu do rozvoja (lokálneho) ľudského kapitálu a (lokálneho) ekonomického potenciálu.

	Doplňujúce podmienky budú zverejnené v predbežnom oznámení, prostredníctvom ktorého sa bude vyhlasovať verejné obstarávanie.
	
Prvá doplňujúca podmienka
Zmluvný partner, s ktorým bola uzatvorená zmluva na uskutočňovanie prác (ďalej len zmluvný partner), musí použiť minimálne 5 % nákladov projektu na mzdy a odvody zamestnancov, ktorí boli pred tým nezamestnaní, a ktorí nastúpili na novovytvorené pracovné miesto v rámci projektu. Zároveň aspoň 3 % z nákladov na projekt musia byť investované na mzdy a odvody pri zamestnaní znevýhodnených uchádzačov. V prípade projektov s celkovým objemom rovnajúcim sa alebo prekračujúcim 2 miliardy korún musí zmluvný partner použiť minimálne 3 % nákladov projektu na mzdy a odvody zamestnancov, ktorí boli pred tým nezamestnaní, a ktorí nastúpili na novovytvorené pracovné miesto v rámci projektu. Zároveň aspoň 1 % z nákladov na projekt musia byť investované na mzdy a odvody pri zamestnaní znevýhodnených uchádzačov.

 Druhá doplňujúca podmienka
	Zamestnanci, ktorých zmluvný partner, s ktorým bola uzatvorená zmluva na uskutočňovanie prác zamestnal na základe plnenia prvej dodatočnej podmienky, musia byť zamestnaní formou pracovného pomeru, ktorý môže byť uzavretý tak na dobu určitú, ako aj neurčitú.

Vymedzenie projektov, ktorých sa týkajú dodatočné podmienky:
•	Doplňujúce podmienky sa týkajú spolufinancovania projektov na verejné práce, ktorých celkový rozpočet sa rovná, alebo prekračuje výšku 100 miliónov korún.

•	Doplňujúce podmienky sa týkajú spolufinancovania projektov na verejné práce, pri ktorých ešte nebolo začaté, alebo ukončené verejné obstarávanie. Pri projektoch, pri ktorých verejné obstarávanie už bolo začaté, alebo ukončené, Ministerstvo práce, sociálnych vecí a rodiny SR odporúča do 30 dní od vyhlásenia výsledkov súťaže príslušným ministrom v spolupráci s Ministerstvom práce sociálnych vecí a rodiny SR a s Ministerstvom výstavby a regionálneho rozvoja SR rokovať s výhercom verejnej súťaže o možnosti v projekte zohľadniť dodatočné podmienky poskytovania prostriedkov pre realizáciu projektov spolufinancovaných zo štátneho rozpočtu.  

•	Vzhľadom na špecifiká rezortov môžu príslušné ministerstvá po dohode s Ministerstvom práce, sociálnych vecí a rodiny SR a s Ministerstvom výstavby a regionálneho rozvoja SR vo vybraných prípadoch navrhnúť iné podmienky ako Doplňujúce podmienky 1 a 2. Tieto podmienky musia byť zadefinované tak, aby spĺňali rovnaký cieľ ako Doplňujúce podmienky 1 a 2 tohto návrhu. Kým nie sú schválené, dodržiavajú ministerstvá podmienky podľa tohto materiálu.

Sankcie za nedodržanie doplňujúcich podmienok
	Ex-ante
Pokiaľ predkladateľ projektu nezohľadní všetky doplňujúce podmienky v súlade s týmto návrhom, bude takýto projekt vyhodnotený ako projekt, ktorý nesplnil kritériá verejného obstarávania a zo súťaže bude vyradený.

Ex-post
Pokiaľ konečný príjemca pri realizácii nedodrží doplňujúce podmienky v stanovenom rozsahu, zníži sa mu vyplácanie prostriedkov v rámci spolufinacovania o percento prostriedkov, ktoré bude alikvótne k rozsahu nedodržiavania doplňujúcich podmienok.